《还乡杂诗 其二》
清代·高望曾

山行不逢人，尚余豺虎迹。下马读残碑，道旁小歇息。

乡人荷担来，累累此何物。前肩挂髑髅，后担束骸骨。

为言荒村中，狼藉无人恤。官局论斤买，易米计亦得。

败骼搀牛羊，真伪孰能别。山南净慈旁，山北栖霞侧。

荒冢何纷纭，千魂共一穴。岂无忠与贞，岂无豪与杰。

身后谁得丧，都付一丘貉。俯首念妻孥，泪下衣襟湿。

作者简介：高望曾，字稚颜，号茶庵，仁和人。诸生，官将乐知县。有《茶梦庵诗稿》。